Satiriese kommentaar: Mugabe is nie dood nie | Maroela Media
Die oorsaak van sy lewe is nog nie bekend nie. Volgens medici het hy net gister nog skokkend gesond gelyk.
Waarnemers meen die oorsake van sy toestand kan moontlik toegeskryf word aan sy komende verkiesing vandag as voorsitter van die Afrika-unie. Dit volg op die uitlek van die uitslag van die leiersverkiesing gister, voordat dit later vandag plaasvind.
Hy volg Mauritanië se pres. Mohamed Ould Abel Aziz op, wat sy verbintenis tot demokrasie en menseregte getoon het deur twee staatsgrepe in vier jaar in dié verarmde land in Noord-Afrika uit te voer.
Diplomate beskou mnr. Mugabe se verkiesing as voorsitter van die invloedryke Afrika-unie as die kroon op sy glorieryke presidentsloopbaan van 35 jaar, waartydens hy sy land vanaf die ruïnes van Zimbabwe tot 'n geruïneerde Zimbabwe gely het. Uitgelate Zimbabwiërs het na wat verneem word onder polisiebewaking in die strate feesgevier om sy verkiesing te vier, en gesing dat dit voel of sy bewind al 'n eeu duur. Afrika-diplomate het die hoop uitgespreek dat hy nou in 'n beter posisie is om die hele Afrika te ruïneer.
Die voorsitter van die Afrika-uniekommissie, Suid-Afrika se Nkosazana Dlamini-Zuma wat Mugabe se verkiesing georganiseer het, het in reaksie op Mugabe se onverwagte verkiesing as AU-voorsitter gesê dit simboliseer Afrikaleiers se verbintenis tot demokrasie, goeie regering en menseregte as die beraad se tema en tot die kerndoelwitte van die AU.
Nog 'n Zuma, Suid-Afrika se pres. Jacob Zuma, het reg langs Mugabe gesit gedurende die vergadering, en die twee was die middelpunt van die aandag van buitelandse nuusdienste. Dis nie bekend of hulle hande vasgehou het nie. Suid-Afrikaanse diplomate het pres. Zuma se simboliese toenadering verklaar deur te bespiegel dat Zuma voor die oë van die wêreldmedia langs Mugabe wil sit met die doel om internasionale beleggersvertroue na Suid-Afrika te lok. Dit is in lyn met die pro-beleggingsboodskap wat die regering verlede week in Davos, Switserland uitgestuur het.